recursal/SuperWikiNEXT-32B huggingface dataset:
**מדיה-מאנקי** (**MediaMonkey**) היא תוכנת נגן מדיה מבית היוצר של Ventis Media Inc. התוכנה מאפשרת לארגן ולהשמיע קובצי אודיו בפורמטים רבים במערכות ההפעלה מסוג Windows. 

התוכנה זמינה להורדה בשתי גרסאות, חינמית ובתשלום.התוכנה תומכת בסקינים, extension scripts, ותוספים. גרסה 2 של התוכנה משתמשת בבסיס נתונים בפורמט מיקרוסופט אקסס, בעוד שהגרסה השלישית של התוכנה משתמשת ב־SQLite.

תכונות
------

### תקליטורים

באמצעות התוכנה ניתן להעתיק מוזיקה מתקליטורי שמע ולקודד אותם לפורמטים שונים. ניתן לצרוב את המוזיקה לתקליטור CD או DVD בפורמט דחוס (MP3) או בפורמט תקליטור שמע רגיל. כמו כן ניתן לתקן באופן אוטומטי את עוצמת הקול בקובצי השמע (נרמול אודיו) בזמן תהליך הצריבה.

### פורמטים נתמכים

הפורמטים הנתמכים בתוכנה כוללים: MP3, AAC, MP4, Ogg, FLAC, WMA, APE, MPC, ו-WAV. פורמטים נוספים זמינים על ידי התקנת תוספים.

### המרה

התוכנה מאפשרת המרה אוטומטית מכל הפורמטים אשר נתמכים בה ל- MP3, OGG/Vorbis, WMA ו-WAV עם שליטה על הגדרות האיכות והנפח של הקבצים. המשתמש יכול להחליף את מקודד ה-MP3 אשר נכלל בתוכנה במקודדים אחרים.

### ספריית מדיה

ניתן לחפש קבצים בספריית המדיה באמצעות מידע אשר נמצא בתגיות ובמסדי הנתונים. ספריית המידע של התוכנה מכילה מידע סטטיסטי אשר בעזרתו ניתן לדעת מהם השירים המושמעים ולנגן אותם.

### תיוג

התכונה מכילה עורך תגיות התומך במספר גדול של פורמטים. התוכנה מסוגלת לקרוא תגיות בקובצי WAV אשר נכתבו על ידי תוכנות Musicmatch Jukebox. באמצעות פונקציות המרה הפורמטים של התוכנה, התכונה מאפשרת למשתמשים להמיר את ספריות המוזיקה שברשותם מן הפורמטים הקנייניים אשר אינם נתמכים יותר לפורמטים הנפוצים בשוק כיום. 

התוכנה תומכת בתיוג אוטומטי של שירים המבוססים על שמות הקבצים ורשימות השמעה (על ידי סריקה של קובצי השירים או באמצעות פונקציית ה- Auto-tagger) ומסוגלת לאסוף מידע ממקורות מקוונים כגון אמזון ו-FreeDB. 

באמצעות אלגוריתם Replay Gain הבנוי בתוכנה ניתן לתקן את עוצמת הקול ברצועות או אלבומים שלמים. התוצאות יכולות להיכתב לתוך התגיות של קובצי השמע עצמם ולמסד הנתונים של התוכנה.

### ארגון

התוכנה מאפשרת לארגן את קובצי המוזיקה על הכונן הקשיח באופן אוטומטי באמצעות פונקציית "auto-organize" אשר מסוגלת לשנות את שמות קובצי המדיה ו/או לאתר קובצי מדיה רלוונטיים על בסיס המידע המצוי בתגיות ובמסד הנתונים של התוכנה.

### סינכרון

התמיכה בנגני שמע דיגיטליים ניידים מאפשרת סנכרון באמצעות לחיצה על כפתור אחד וכמו כן גם סנכרון אוטומטי על מנת לסנכרן רצועות ורשימות השמעה עם מגוון רחב של התקנים ניידים. אפשרויות הסינכרון כוללות שימוש בהמרה מהירה של פורמטים (במידת הצורך).

קישורים חיצוניים
----------------

* 

* אתר האינטרנט הרשמי של MediaMonkey (באנגלית)
* מחקר ההשוואתי בין ארבע תוכנות נגני המדיה המובילות בשוק

| תוכנות נגני מדיה |
| --- |
| תוכנות חינמיות בולטות | iTunes • Adobe Flash Player • Kodi • VLC media player • Winamp • QuickTime • BS.Player • Songbird • MediaMonkey • Clementine • Rhythmbox • Banshee • Nightingale • foobar2000 • Media Player Classic • Amarok • Adobe Shockwave Player • MPlayer • RealPlayer |
| תוכנות מסחריות בולטות | Windows Media Player • Windows Media Center • PowerDVD • WinDVD • Front Row |
| טכנולוגיה | קודק • פודקאסט • שידורי טלוויזיה באינטרנט • שידורי רדיו באינטרנט • P2PTV |
**איוואן יוליץ'** (בבוסנית: **Ivan Jolić**; נולד ב-18 במאי 1980) הוא כדורגלן עבר בוסני ששיחק בעמדת החלוץ.

קריירה
------

יוליץ' החל לשחק כדורגל במחלקת הנוער של טרוגלאב ליבנו, ובגיל 17 שיחק לראשונה עבור הקבוצה הבוגרת. בשנת 2000 עבר לעונה אחת לקבוצת שירוקי ולאחר מכן חזר לקבוצת נעוריו. בשנת 2002 עבר לקבוצת וארטקס הקרואטית, במדיה שיחק ארבע שנים ועמה העפיל פעמיים לגמר הגביע הקרואטי.

בקיץ 2006 הגיע יוליץ' לישראל וחתם בקבוצת הפועל תל אביב. ב-5 באוגוסט 2006 ערך את הופעת הבכורה שלו במדי הקבוצה, בניצחון 2–1 על בית"ר ירושלים באצטדיון בלומפילד, במסגרת גביע הטוטו. את שער הבכורה שלו במדי הפועל תל אביב הבקיע יוליץ' ב-24 באוגוסט 2006, בניצחון קבוצתו 3–0 על דומז'אלה בסלובניה במסגרת גביע אופ"א. במחזור השני של עונת 2006/2007 הבקיע את שער הליגה היחיד שלו במדי הפועל תל אביב, בהפסד 1–2 לבית"ר ירושלים באצטדיון טדי. בחלון ההעברות של ינואר 2007 הוחתם בקבוצה החלוץ מנואל ניירה על מנת שיחליף את יוליץ' המאכזב, אך ניירה נפצע מייד לאחר שהגיע, ויוליץ' נשאר לבסוף בקבוצה עד תום העונה, וזכה עם הפועל תל אביב בגביע המדינה.

בקיץ 2007 עבר יוליץ' לשחק בקבוצה הסלובנית אינטרבלוק ליובליאנה, עמה זכה בשני גביעים ברציפות, ולאחר שנתיים חזר לוארטקס, במדיה שיחק שנה נוספת. לאחר מכן שיחק יוליץ' בקבוצה האלבנית סקנדרבו קורצ'ה, עמה זכה באליפות אלבניה בעונתו היחידה בקבוצה. בקיץ 2011 חתם בקבוצה הקפריסאית אנגניסי דריניה. בקיץ 2012 חזר יוליץ' לקרואטיה, וחתם בקבוצה המקומית של העיר זאדר. באפריל 2013 עבר לקבוצת NK סולין מהליגה השנייה בקרואטיה, ובתום העונה פרש ממשחק פעיל.

לזכותו של איוואן יוליץ' הופעה אחת במדי נבחרת בוסניה והרצגובינה, אותה ערך ב-16 באוגוסט 2006, מייד לאחר שהגיע להפועל תל אביב, במשחק ידידות מול נבחרת צרפת שנערך בסרייבו.

תארים
-----

הפועל תל אביב
* גביע המדינה: 2006/2007

אינטרבלוק ליובליאנה
* הגביע הסלובני: 2007/2008, 2008/2009
* הסופר קאפ הסלובני: 2008

סקנדרבו קורצ'ה
* אליפות אלבניה: 2010/2011

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* שלמה חסיד, כל אחד היה מזדעזע(הקישור אינו פעיל), ידיעות תל אביב, ‏2 באוגוסט 2007
**אור לאומי** (נולד ב-25 באוקטובר 1996) הוא כדורסלן עבר ישראלי. שיחק כגארד, וגובהו 1.94 מטר.

ביוגרפיה
--------

אור לאומי גדל במכבי תל־אביב החל מגיל הקט־סל. למד בחלק משנות לימודיו התיכוניים בבית־הספר Bishop Gorman שבלאס וגאס, והיה חבר בנבחרת־הכדורסל של בית־הספר.

לאומי היה חבר בנבחרת־הנוער, ושימש בה כקפטן הנבחרת. השתתף עם הנבחרת באליפות־אירופה דרג ב' שהתקיימה בבולגריה ותרם 10 ו־3.8 ריבאונדים בממוצע למשחק במהלך האליפות שהתקיימה בקיץ 2014.

בעונת 2014/2015 הצטרף לעירוני רמת־גן וצורף גם לסגל הרחב של מכבי תל־אביב במסגרת הכרטיס הכפול, המאפשר לשחקן צעיר מקבוצה בליגת־העל, לשחק גם בקבוצה מן הלאומית, על־מנת שיצבור דקות משחק. הוא הגיע לממוצע של 4.4 נקודות למשחק ברמת־גן, ושיחק מספר מועט של משחקים במכבי תל־אביב.

בעונת 2015/2016 שיחק באליצור אשקלון מן הליגה הלאומית. הוא צבר 15.8 נקודות בממוצע למשחק, 3.2 אסיסטים, ו־2.1 ריבאונדים, אך לקראת השלבים המכריעים של העונה הוא חזר לרמת־גן. בקיץ 2016 זו מונה כקפטן נבחרת־העתודה. במהלך אליפות־אירופה שהתקיימה בפינלנד, קלע לאומי 12 נקודות למשחק, קלט 3.3 ריבאונדים, ומסר 2.9 אסיסטים בממוצע למשחק.

לקראת עונת 2016/2017 חתם לאומי בקבוצת הפועל תל־אביב לשלוש עונות, אך הושאל לבני־הרצליה. בעונה זו קלע 23 נקודות, הנחשב עבורו כשיא קריירה בליגת־העל, וסייע לקבוצתו לנצח את מכבי חיפה לאחר הארכה.

ב־31 באוגוסט 2021 הודיע על פרישה ממשחק פעיל, בעקבות פציעות רבות, בגיל 24 בלבד.

חיים אישיים
-----------

נשוי מ־18 במאי 2023 לטל לבנת (נולדה ב־1998), תכשיטנית במקצועה.

קישורים חיצוניים
----------------

ויקישיתוף מדיה וקבצים בנושא **אור לאומי** בוויקישיתוף

* פרופיל, באתר eurobasket
* פרופיל, באתר פיב"א
* אתר מכבי תל אביב, אור לאומי מצטרף למכבי תל אביב, ‏2 בנובמבר 2011
* ראיון של רון קופמן באתר 103fm, השיא של אור לאומי, ‏4 במאי 2017
* ערן גולן, השנה הקשה של אור לאומי: "התחננתי לאלוהים שזה ייגמר כבר", באתר mynet‏ הרצליה, 13 בספטמבר 2018

הערות שוליים
------------

1. ↑  רועי גלדסטון, ‏כל הכרטיסים כבר אזלו. 20:50: ירושלים-מכבי ת"א, באתר ערוץ הספורט, ‏2 בנובמבר 2014
2. ↑  ORR LEUMI, באתר FIBA
3. ↑  ניב שמולי, אור לאומי מצטרף לאשקלון, ג'וש אלכסנדר שב ארצה, באתר ספסל, 20 באוקטובר 2015
4. ↑  סטטיסטיקה אישית, באתר מנהלת ליגת העל בכדורסל
5. ↑  בני הרצליה: אור לאומי חתם עד סוף העונה, באתר מנהלת ליגת העל
6. ↑  ניב שמולי, עירוני ר"ג החזירה את אור לאומי, באתר ספסל, 13 במרץ 2016
7. ↑  אור לאומי ישמש כקפטן נבחרת העתודה: כבוד גדול, באתר ONE‏, 21 ביוני 2016
8. ↑  אור לאומי, באתר FIBA
9. ↑  אור שקדי‏, הפועל תל אביב: אלאנדו טאקר חתם לעונה אחת, באתר וואלה!‏, 23 ביוני 2016
10. ↑  אור שקדי‏, אור לאומי על שיא הקריירה: "חולם על דברים יותר גדולים מזה", באתר וואלה!‏, 04 במאי 2017
11. ↑  בגיל 24 בלבד: אור לאומי הודיע על פרישה, באתר ערוץ הספורט, ‏31 באוגוסט 2021
חמישה חיילים של הדיוויזיה השלישית מקבלים את מדליית הכבוד, נירנברג, גרמניה, אפריל 1945. ראשון משמאל: סגן אלוף קית' וייר
**במלחמת העולם השנייה ובעקבותיה עוטרו 472 מחיילי ארצות הברית במדליית הכבוד** - העיטור הצבאי הגבוה ביותר של המדינה. המעוטרים, כולם גברים, שירתו בצבא, בצי, בחיל הנחתים, בחילות האוויר ובמשמר החופים. 269 מהם (57% מהמעוטרים) נהרגו בקרב במהלך מעשה הגבורה שלהם או מאוחר יותר.

המדליות הראשונות הוענקו בעקבות פעולות במהלך ההתקפה על פרל הארבור ב-7 בדצמבר 1941, אשר בעקבותיה הצטרפה ארצות הברית למלחמה. הקרב האחרון שבעקבותיו הוענקה המדליה התחולל באי לוזון שבפיליפינים ב-29 ביולי 1945, כשבועיים לפני כניעת יפן. חלק מהמדליות הוענקו בעיצומה של המלחמה, חלקן לאחריה, ומספר קטן של מדליות הוענק למעוטרים שנים רבות לאחר סיומה.

מקבלי המדליות
-------------

מרבית המדליות - 294 - הוענקו לחיילי צבא ארצות הברית. 81 מדליות הוענקו לחיילי חיל הנחתים, 57 הוענקו לחיילי הצי ו-38 לחיילי חילות האוויר. מדליה אחת הוענקה לחייל משמר החופים.

301 מהמעוטרים נשאו דרגות חוגר במהלך האירועים שהביאו להענקת המדליה להם. 171 נשאו דרגות קצונה, מהם שבעה גנרלים ושלושה אדמירלים.

מספר שווה בקירוב של מדליות הוענקו בעקבות קרבות שהתחוללו בזירה האירופית (לרבות איטליה) ובזירת האוקיינוס השקט (241 ו-234, בהתאמה). שבע מדליות הוענקו לחיילים בעקבות הקרבות בצפון אפריקה.

כמעט כל המעוטרים בעקבות המלחמה היו גברים לבנים. חייל אחד בלבד ממוצא אסייתי (יפני) עוטר במדליה ב-1946. המדליה לא הוענקה כלל לחיילים ממוצא אפריקאי. כפי שהתברר לימים נוצרה מציאות זו בעקבות אפליה גזעית בשיקולי הענקת המדליה.

ב-1993 יזם הקונגרס של ארצות הברית בדיקה ביחס לאפשרות שהיה מקום להעניק את מדליית הכבוד לחיילים אפריקאים אמריקאים במלחמת העולם השנייה. בעקבות עבודתו של צוות בדיקה הוענקה המדליה ב-1997 לשבעה חיילים ממוצא זה. בשנת 1996 הוחלט על עריכת בדיקה זהה ביחס לחיילים ממוצא אסייתי. זו הביאה בסופו של דבר לשדרוג עיטור צלב השירות המצוין (השני בחשיבותו בארצות הברית) שניתן ל-22 חיילים ממוצא זה למדליית הכבוד. היא הוענקה להם בשנת 2000. רוב 22 המעוטרים נהרגו בקרב, ומקצתם מתו מוות טבעי לפני הענקת המדליות.

שלושה חיילים יהודים קיבלו את מדליית הכבוד במלחמה ובעקבותיה.

קרבות שבעקבותיהם הוענקו מדליות רבות
-----------------------------------

* קרב איוו ג'ימה, 1945 - 27 מדליות
* קרב אוקינאווה, 1945 - 23 מדליות
* ההתקפה על פרל הארבור, 1941 - 14 מדליות
* המערכה בנורמנדי, 1944 - 14 מדליות
* קרב גוודלקנל, 1942-‏1943 - 11 מדליות
* קרב סאיפאן, 1944 - שבע מדליות
* ההפצצה על פלוישט שברומניה, אוגוסט 1943 (אנ') - חמש מדליות
* קרב טאראווה, 1943 - ארבע מדליות.

מעוטרים מפורסמים במדליה
-----------------------

* גנרל דאגלס מקארתור
* מייג'ור גנרל אלכסנדר ונדגריפט, אלוף-משנה דייוויד שופ (אנ') וסרן לואיס וילסון (אנ') - מונו לימים למפקדי חיל הנחתים
* אלוף-משנה ג'יימס דוליטל
* סגן אלוף קית' וייר (אנ') - פיקד במלחמת וייטנאם על הדיוויזיה ה-1 ונהרג בקרב
* סגן משנה דניאל אינווי, לימים סנאטור.

(דרגות המעוטרים שצוינו הן הדרגות שנשאו בעת האירוע שהביא להענקת המדליה).

קישורים חיצוניים
----------------

* על הענקת מדליית הכבוד לחיילים ממוצא אסייתי ואפריקאי

הערות שוליים
------------

1. ↑  מדליות על לחימה בזירת איטליה הוענקו ל-68 חיילים.
**ג'ולי הלדמן** (באנגלית: **Julie Heldman**;‏ נולדה ב-8 בדצמבר 1945) היא טניסאית עבר יהודייה-אמריקאית. אחת הטניסאיות הבולטות בסוף שנות השנות ה-60 ותחילת השנות ה-70, דורגה במקום חמישי בעולם ושנייה בארצות הברית בשנת 1969. אלופת המכביה השמינית (1969).

הלדמן זכתה עם נבחרת גביע הפדרציה של ארצות הברית בתואר בשנים 1966 ו-1969. היא השתתפה גם בשנים 1970, 1974 ו-1975 שבו שימשה כקפטנית של הנבחרת. המאזן שלה בגביע הפדרציה עומד על 21–9.

ביוגרפיה
--------

הלדמן נולדה וגדלה בברקלי, קליפורניה. בתם של אלוף ארצות הברית בטניס לנוער (1936), ג'וליוס הלדמן והמייסדת והמוציאה לאור של המגזין העולמי לטניס, גלאדיס הלדמן (אנ').

בטורניר ההדגמה שנערך באולימפיאדת מקסיקו סיטי (1968) זכתה הלדמן ב-3 מדליות, אחת מכל סוג. מדליית זהב בטורניר לזוגות מעורבים, מדליית כסף בטורניר לזוגות נשים ביחד עם רוזה מריה דרמון מצרפת ובמדליית ארד בטורניר ליחידות ובטורניר הראווה של המשחקים היא זכתה בשתי מדליות, זהב וכסף. מדליית זהב בטורניר לזוגות נשים ומדליית כסף בטורניר ליחידות.

הנצחה
-----

ב-2001 הונצחה הלדמן ביד לאיש הספורט היהודי שבמכון וינגייט, מוזיאון המנציח יהודים שהגיעו להישגים ספורטיביים יוצאי דופן.

קישורים חיצוניים
----------------

ויקישיתוף מדיה וקבצים בנושא **ג'ולי הלדמן** בוויקישיתוף
* ג'ולי הלדמן, ברשת החברתית אינסטגרם
* ג'ולי הלדמן, באתר olympedia.org
* ג'ולי הלדמן, באתר ה-WTA
* ג'ולי הלדמן, באתר ה-ITF
* ג'ולי הלדמן, באתר גביע הפדרציה
פירות האוכמנית השחורה
כיסונים ממולאים באוכמניות שחורות
אוכמנית שחורה על בול דואר של מולדובה
**אוכמנית שחורה** (שם מדעי: *Vaccinium myrtillus*; ידועה גם כ**אוכמנית אירופאית** הוא מין של שיח נשיר קטן בעל פירות מאכל בעלי צבע כחול.

תפוצה
-----

האוכמנית השחורה אנדמית למזרח, מרכז וצפון אירופה, האיים הבריטיים, איסלנד, צפון אסיה ולקווקז, והוא הובא למערב ארצות הברית ולמערב קנדה. השיח נפוץ בשדות בור ובאדמות חומציות. ענבת האוכמנית השחורה משמשת למאכל בני אדם מזה אלפי שנים.

שימושים
-------

### פירות

מזה אלף שנים נעשה שימוש בפירות האוכמנית השחורה ברפואה מסורתית אירופאית. באוסטריה השתמשו באוכמניות שחורות כדי לטפל במחלות של צינור העיכול ובסוכרת, על ידי צריכה ישירה של הפרי, בדרך של חליטה או כליקר. תוספי תזונה צמחיים המופקים מאוכמניות שחורות משמשות לטיפול במחלות קרדיווסקולריות, סוכרת, שלשול ובמחלות אחרות.

בבישול, בדומה לאוכמניות האנדמיות לצפון אמריקה, משתמשים בפירות האוכמנית השחורה כדי להכין עוגות, ובהן עוגות פאי, ריבות, מאפינים, עוגיות, סירופים, מיצים וממתקים.

### עלים

עלי האוכמנית השחורה שימשו לטיפול במחלות וחוליים שונים, ובהם שלשול, צפדינה, זיהומים, כוויות וסוכרת.

קישורים חיצוניים
----------------

ויקישיתוף מדיה וקבצים בנושא **אוכמנית שחורה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* TPL
* EOL
* ITIS
* NCBI
* GBIF
* IPNI
* Tropicos
 |

* אוכמנית שחורה, באתר אנציקלופדיה בריטניקה (באנגלית)
* Vaccinium myrtilus - בילברי - Vaccinium myrtilus - בילברי באתר על עלים

הערות שוליים
------------

1. ↑  Bilberry באתר nih.gov

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007531860205171
* GND: 4159363-7
* LCCN: sh85141722
* NKC: ph184838

 |
**אינדור** (בהינדית: **इन्दौर**, באנגלית: **Indore**) היא העיר הגדולה ביותר במדינת מאדהיה פרדש שבהודו, אשר נחשבת גם למרכז הכלכלי והחינוכי של המדינה. אינדור שימשה גם כעיר הבירה של מאדהיה פרדש בשנים 1950–1956. כיום שוכנת בעיר הבורסה השלישית בגודלה בכל הודו. העיר היא ה-14 בגודלה בהודו, ובשנת 2011 התגוררו בה כמעט 2 מיליון בני אדם, כשהמטרופולין (ה-13 בגודלו בהודו) הכיל מעל 2.1 מיליון תושבים. שורשיה של העיר מגיעים עד למאה ה-16, אז שימשה כמרכז הסחר בין דלהי לרמת דקאן.

אינדור נחשבת למרכז כלכלי חשוב ביותר ברמה ארצית ומושכת משקיעים רבים מחוץ להודו. התמ"ג העירוני עמד בשנת 2011 על כ-14 מיליארד דולר.

היסטוריה
--------

ביולי 1732 אוחדו 28 סולטנויות באזור העיר תחת שלטון האימפריה המראטהית. אינדור אמנם לא הייתה הבירה הרשמית, אך הפכה למרכז מסחרי וצבאי. בשנת 1818 האזור נכבש על ידי הממלכה המאוחדת ואינדור הפכה לבירה הרשמית של המדינה. בשנת 1906 הוקמה מערכת החשמל העירונית ובשנת 1918 תוכננה תוכנית האב הראשונה.

דמוגרפיה
--------

אינדור היא המדינה המאוכלסת ביותר במאדהיה פרדש. בשנת 2010 הצפיפות עמדה על כ-9,700 נפש לקמ"ר, נתון שהפך את אינדור גם לעיר הצפופה במדינה. לפי מפקד האוכלוסין של שנת 2011, שיעור האוריינות עומד על כ-87.38% (91.84% אצל גברים, ו-82.55% אצל נשים). נתון זה גבוה מהממוצע הארצי. הינדית היא השפה הרשמית של אינדור, והיא מדוברת על ידי רוב האוכלוסייה (97.6%).

### חלוקה דתית

* הינדואיזם - 83.26%
* אסלאם - 7.41%
* ג'ייניזם - 7.02%
* סיקיזם - 0.97%
* נצרות - 0.57%
* בודהיזם - 0.38%
* אחרים - 0.39%

פוליטיקה מקומית
---------------

העירייה הנוכחית של אינדור הוקמה בשנת 1956. היא אחראית על החינוך הציבורי, ספריות, בטיחות הציבור, מתקני פנאי, תברואה, אספקת מים, תכנון מקומי ומערכת הרווחה. ראש העיר ומועצת העירייה נבחרים אחת לחמש שנים. העירייה מורכבת מ-69 נציגים הנבחרים מ-12 מחוזות בחירה.

קישורים חיצוניים
----------------

ויקישיתוף מדיה וקבצים בנושא **אינדור** בוויקישיתוף
* 

* אתר האינטרנט הרשמי של אינדור (בהינדי)
* אינדור, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007559634605171
* GND: 4368406-3
* MusicBrainz: cb843ba2-f43a-4070-817e-763383c01659
* VIAF: 144240421
* WorldCat: lccn-n80017727

 |
הכניסה לבניין בית המשפט העליון של ארצות הברית והביטוי "צדק שווה תחת החוק" החקוק עליו
**צדק שווה תחת החוק** (באנגלית: **Equal justice under law**) הוא ביטוי שחקוק בכניסה לבניין בית המשפט העליון של ארצות הברית בעיר וושינגטון הבירה. ככל הנראה הביטוי נכתב לראשונה בשנת 1932 על ידי חברת האדריכלות בראשותו של קאס גילברט שעיצבה את הבניין. נשיא בית המשפט העליון של ארצות הברית צ'ארלס אוונס יוז וועדת בניין בית המשפט העליון שיוז עמד בראשה, אישרו את חקיקת הביטוי על הבניין.

לפי אחת ההשערות הנפוצות, המילים "צדק שווה תחת החוק" הם פרפרזה של ביטוי מוקדם יותר שנטבע על ידי מלוויל פולר, נשיא בית המשפט בין השנים 1888 ל-1910. בעת שמיעת התיק "קלדוול נגד טקסס" ב-1891, כתב פולר על התיקון ה-14 לחוקת ארצות הברית כך:

> 
> בהתאם לתיקון ה-14 סמכותן של המדינות בטיפול בפשיעה בגבולותיהן אינה מוגבלת, אולם אף מדינה לא יכולה למנוע מאנשים ספציפיים או ממעמדות של אנשים, צדק שווה וחסר פניות תחת החוק.
> 
> 
> 
> 

המשפט השלם לא התאים לגמלון או לארכיטרב של הבניין, עובדה שמסבירה (אם ההשערה בדבר מקור המשפט אכן נכונה) למה האדריכלים קיצרו אותו. שנים מספר לאחר שפולר כתב מילים אלה, החליט בית המשפט העליון של ארצות שהתיקון ה-14 לחוקת ארצות הברית, ובמיוחד הזכות להליך הוגן, כן מגבילים את סמכותן של המדינה בטיפול בפשיעה.

ראו גם
------

* הזכות לשוויון במדינות דמוקרטיות
* אכיפה בררנית

הערות שוליים
------------

1. ↑  West Pediment Information Sheet via U.S. Supreme Court web site.
2. ↑  Peccarelli, Anthony. "The Meaning of Justice", *DuPage County Bar Association Brief* (March 2000).
3. ↑  *Caldwell v. Texas*, 137 U.S. 692 (1891).
**דייוויד סנפורד כהן** (תעתיק שם משפחתו מאוית לחלופין גם כ"**קוהאן**"; באנגלית: **David Sanford Kohan**; נולד ב-16 באפריל 1964) הוא תסריטאי ומפיק טלוויזיה יהודי-אמריקאי.

ביוגרפיה
--------

כהן נולד בניו יורק, ניו יורק, בוגר אוניברסיטת וסליין. הוא בנו של התסריטאי באז כהן, אחיה של התסריטאית והמפיקה ג'נג'י כהן, וגיסם של התסריטאים כריסטופר נוקסון ומרטי נוקסון. יש לו אח תאום בשם ג'ונו.

לאחר כתיבה ל-"שנות הקסם" ול-"The Dennis Miller Show", כהן הפיק את "ויל וגרייס", "Boston Common", "בוקר טוב מיאמי", "Twins" ו-"Four Kings", "שטויות שאבא שלי אומר" ביחד עם מקס מוצ'ניק. כהן זכה בפרס אמי וב-"People's Choice Award". הוא היה מועמד לפרס גלובוס הזהב.

כהן ומוצ'ניק חברו יחד, ומיזגו את שמות המשפחה שלהם לשם KoMut - שמה שם חברת ההפקות שבבעלותם, אשר במסגרתה הופקו, בין השאר "ויל וגרייס" ו"שטויות שאבא שלי אומר".

קישורים חיצוניים
----------------

* דייוויד כהן, במסד הנתונים הקולנועיים IMDb (באנגלית)

הערות שוליים
------------

1. ↑  Hale, Mike (23 בספטמבר 2012). "Kind of Like 'Will & Grace,' but Both Guys This Time". *הניו יורק טיימס*. `{{cite web}}`:  (עזרה)
2. ↑  Stated in interview on *Inside the Actors Studio*

| ויל וגרייס |
| --- |
| יוצרים | דייוויד כהן • מקס מוצ'ניק |  |
| שחקנים | אריק מקורמק • דברה מסינג • מייגן מולאלי • שון הייז • שלי מוריסון • גארי גרובס • מייקל אנגרנו • לזלי ג'ורדן |
| דמויות | ויל טרומן • גרייס אדלר • קארן ווקר • ג'ק מק'פרלנד • רוזאריו סלזר • דמויות משנה |

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX4957088
* ISNI: 0000 0001 1937 5425
* LCCN: no2003128899
* NKC: xx0099430
* VIAF: 91219926
* WorldCat: lccn-no2003128899

 |
**דארי** (בפרסית: دری), נקראת גם **פרסית אפגנית** או פשוט **פארסי** (فارسی), היא אחת משתי השפות הרשמיות באפגניסטן. זוהי שפה הודו-אירופאית, אשר נחשבת לאחד מניבי הפרסית. השפה מדוברת על ידי כמחצית מאוכלוסיית המדינה, ומשמשת כלינגואה פרנקה באפגניסטן. השם דארי היה הכינוי של השפה הפרסית עתיקה החל מהמאה ה-10 לספירה. למרות שינויים קלים בהגיה ובדקדוק, דוברי שפת הדארי באפגניסטן, והפרסית באיראן, יכולים להבין זה את זה.

תפוצה גאוגרפית
--------------

כמחצית מהאפגנים דוברים את שפת הדארי כשפת אם, והיא אחת משתי השפות הרשמיות במדינה, יחד עם פשטו. נכון לשנת 2011 דוברים את השפה כ-11 מיליון איש כשפת אם. כ-50% מהטג'יקים באפגניסטן דוברים דארי כשפת דיבור עיקרית, כ-9% מההזארה ו-4% מהאיימאק. בנוסף כ-15% מהאפגנים המתגוררים בפקיסטן דוברים את שפת הדארי. השפה דומיננטית בצפון, מערב ומרכז אפגניסטן. היא מדוברת בעיר הבירה קאבול, בהראט ובמזאר-י שריף.

משמעות פוליטית
--------------

דוברי שפת הדארי קוראים לה בדרך כלל בשפתם "פארסי", כמו השפה פרסית. אולם השם "דארי" הוא הכינוי המועדף והמקודם על ידי ממשלת אפגניסטן מסיבות פוליטיות, והיא בעלת מעמד של שפה רשמית במדינה, לצד שפת הפשטו. שינוי השם מ"פרסי" ל"דארי" התבצע רשמית בשנת 1964. 

| **שפות באפגניסטן** |
| --- |
| שפות רשמיות ברמת המדינה | דארי • פשטו | דגל אפגניסטן |
| שפות רשמיות ברמת המחוזות | אוזבקית • בלוצ'י (אנ') • טורקמנית • טג'יקית • שפות נורסתאניות (אנ') • שפות פתאניות (אנ') • קירגיזית |
| שפות מיעוטים | שפות הפאמיר • קירגיזית |
| ראו גם | שפות הודו-אירופיות • שפות איראניות • ערבית • פרסית • אפגניסטן: שפות |

קישורים חיצוניים
----------------

ויקישיתוף מדיה וקבצים בנושא **דארי** בוויקישיתוף
* דארי, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LNB: 000277560
* NDL: 00561272

 |
הקיכלי Turdus pilaris תופס שלשול.
**אוכלי תולעים** הם בעלי חיים אוכלי בשר הניזונים מתולעים ומינים דומים (תולעים שטוחות, תולעים נימיות ותולעים טבעתיות שונות). רוב המינים אינם מתבססים עליהם אך מתמחים בציד שלהם, ביבשה ובמים.

מין אחד דווקא מתבסס על תולעים כמאכלו העיקרי - החולדה Paucidentomys vermidax מאינדונזיה בעלת 2 שיניים קצרות איתם היא תופסת שלשולים וטורפת אותם.

מבין המינים הניזונים על תולעים ישנם אוכלי חרקים שונים כמו החדף, הקיפוד והחפרפרת, יונקי הביב, כמה עטלפים, מספר מכרסמים ופרימטים וגם גיריות, דו-חיים כמו הצפרדע והסלמנדרה, מספר לטאות, הספנודון, נחשים ונחשילים, חופמאים, ברווזיים, אגמיות ורליות, חופמאים שוכני חוף, מגלנים, קיכליים, תוכי הנסטור והקיווי. כמו כן ישנם חסרי חוליות המתמקדים בתולעים: כמה חיפושיות, חשופיות טורפות ועלוקה ממין Americobdella valdiviana. 

תולעים ימיות הם מזונם של כרישים קטנים וטריגונים, צבי ים, נפוחיתיים, פרפרוניים, קרנוניים, סרטנים, כוכבי ים, חלזונות טורפים כמו החרוט וחשופיות.

קישורים חיצוניים
----------------

ויקישיתוף מדיה וקבצים בנושא **אוכלי תולעים** בוויקישיתוף

| התנהגויות אכילה בעולם החי |
| --- |
| אוכלי בשר (היפרקרניבורים • מסוקרניבורים • היפוקרניבורים) | אוכלי חרקים • אוכלי נמלים • אוכלי דגים • אוכלי עופות • אוכלי רכיכות • אוכלי תולעים • אוכלי נחשים • אוכלי ביצים • אוכלי אדם • קניבלים • אוכלי נבלות • אוכלי קשקשת • מוצצי דם • הרג עודף |  |
| אוכלי צמחים | לוחכי עשב • לוחכי עלים • אוכלי פירות • אוכלי עלים • אוכלי פרחים • אוכלי זרעים • יונקי צוף • אוכלי אצות • אוכלי עצה |
| אחר | אוכלי כול • חומסנים • מתקפת זלילה • אוכלי צואה • אוכלי פלנקטון • אוכלי פטריות • אוכלי רקבובית • ניזוני קרקעית |
אישה מצרית בקריאות צהלולים בתקופת הבחירות במצרים בשנת 2014.
**צהלולים** (בערבית: **زغروطة** או **زغوردة**, תעתיק: זע'רוטה או זע'רודה, בהתאמה; בערבית עיראקית: **هلاهل**, הלאהל או הָלָאהִיל) הם קולות גבוהים ומסולסלים המופקים בעזרת נענוע מהיר של הלשון לשם הבעת שמחה. הצהלולים נהוגים בעיקר בקרב נשים מעדות המזרח, בשמחות ובאירועים מיוחדים, ובקרב נשים ערביות גם כן לאות שמחה ושמחות.

במהלך ביצוע הצהלולים נוהגות בדרך כלל הנשים להניח את האצבע המורה בצמוד לשפה העליונה כאשר חלק מהאצבעות האחרות מונפות כלפי מעלה ובכך מגדילות את מידת ההחצנה של שמחתן. הצהלולים מבוצעים בדרך כלל בתדירות גבוהה יותר ועל ידי מספר נשים באופן לא מתואם ברגעי השיא של האירוע (כגון מיד לאחר שבירת הכוס בחתונה).

ההלחם "צהלולים"
---------------

חיים אוליאל, זמר ומוזיקאי משדרות, הגה את המילה "צהלולים". הצעתו של אוליאל הוגשה לאקדמיה ללשון העברית והתקבלה.

בסלנג, המילה המתארת צהלולים היא האונומטופיאה "קוּלוּלוּ". כאשר האקדמיה ללשון העברית בחרה במילה "צהלולים" בשנת 2000, היא התבססה על אונומטופיאה זו, אותה צירפה כהלחם למילה "צהלה".

לדברי אוליאל, "מדובר באלמנט חשוב ומרכזי בשמחות ובפולקלור המזרחי ולא הייתה לזה מילה בעברית. 'צהלולים' היא מלשון צהלה וגם מזכירה בצליל את 'קולולו'". אוליאל מוסיף: "זה כבוד גדול שהאקדמיה אימצה מילה שהמצאתי. כתבתי שירים רבים, אבל מילה נשארת לדורות".

סממן תרבותי
-----------

הנוסע האירי ריצ'רד רוברט מאדן ביקר בשנת 1827 בירושלים והוזמן על ידי יוסף אמזלג, העשיר ביהודי העיר, לחתונה יהודית, בה נשמעו ככל הנראה צהלולים: "בחצר מצאנו בנות-ישראל נאות במספר רב, שהיו צווחות כפי שנוהגים המצרים בלילות שימורים ובחתונות".

זיהויָם של הצהלולים עם עדות המזרח בישראל הפך אותם לסממן תרבותי. לעיתים הם נתפסים כמנהג פרימיטיבי שמזרחים ילידי הארץ משתדלים להמעיט בו, כפי שעולה מדבריו של עמיר פרץ: "אמא שלי אמרה לנו שהיא חייבת לעשות 'זרארט'. 'זרארט' זה מה שקיבל בעברית את השם צהלולו-לו-לו. אמרנו לה: 'אמא, מה, השתגעת?' היא אמרה: 'אתם לא רוצים? אני לא באה'. התחלנו משא ומתן. אמרה: 'אני רוצה עשרה סלסולים'. אמרנו לה: 'השתגעת? איך עשר?' הגענו בסוף להסכמה על חמש. חמישה צהלולים". ברית המילה החלה, ואמו של פרץ החלה בצהלולים שלה. פרץ אמר על כך: "אני זוכר שפתאום תפסתי את כל הגיחוך והעקמומיות שבעניין... שתעשה מאה צהלולים, מה קרה? אם הקיבוצניקים רוצים לשיר 'אנו באנו ארצה', שישירו כמה שהם רוצים. ואם היא רוצה לבטא את השמחה שלה בדרך אחרת, צריך לתת לה לבטא את זה".

בתרבות הפופולרית
----------------

בפרק השני בעונה השנייה של סדרת הטלוויזיה "רמזור", הסבתא הטריפוליטאית של טלי רוצה להשמיע צהלולים בחתונה של אמיר וטלי, בעוד אמיר, שמוצאו אשכנזי, רואה במנהג זה מנהג ערבי ופרימיטיבי ומתנגד לו.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **צהלולים** |
| ויקישיתוף תמונות ומדיה בוויקישיתוף: **צהלולים** |

הערות שוליים
------------

1. ↑  ויולט שאמאש, **מסע בבגדד היהודית**, תרגום ועיבוד: משה שמש, הוצאת גוונים 2014; עמ' 63; לקסיקון, עמ' 251.
2. 1 2  תמר טרבלסי-חדד, "המרוץ למילון", בידיעות אחרונות - המהדורה המודפסת, 3 במאי 2012
3. ↑  צַהֲלוּלִים, באתר האקדמיה ללשון העברית, 20 במרץ 2019
4. ↑  מיכאל איש-שלום, **מסעי נוצרים לארץ-ישראל**, עמ' 438.
5. ↑  מירון רפופורט, המעריץ מספר 1 של עמיר פרץ, באתר הארץ, ראיון עם יהושע סובול, 17 בפברואר 2006
**הקהילייה הקריבית** (באנגלית: **Caribbean Community**, ראשי תיבות **CARICOM** או **CC**) היא ארגון אזורי על-לאומי המאגד מדינות השוכנות לחופי הים הקריבי. הארגון נוסד ב-1973, ונועד להחליף את ארגון הסחר של הקריביים, שהוקם כדי לשמר את הקשרים הכלכליים שבין המדינות דוברות האנגלית בים הקריבי, לאחר פירוק הפדרציה של איי הודו המערבית ב-1962. כיום נכללות בו גם מדינות שאינן דוברות אנגלית.

כיום ישנן בארגון 15 חברות מלאות, 5 חברות נלוות ו-7 משקיפות.[דרוש מקור: משקיפות] החברות המלאות הן אנטיגואה וברבודה, איי בהאמה, ברבדוס, בליז, דומיניקה, גרנדה, גיאנה, סורינאם, האיטי, ג'מייקה, מונטסראט (טריטוריה של בריטניה), סנט קיטס ונוויס, סנט לוסיה, סנט וינסנט והגרנדינים וטרינידד וטובגו.

רוב החברות הן מדינות איים באיים הקריביים, מלבד בליז שנמצאת במרכז אמריקה וסורינאם וגיאנה ששוכנות בצפונה של דרום אמריקה.

החתומים המקוריים על אמנת הקהילה היו ראש ממשלת ברבדוס ארול בארו, פורבס ברנהאם לגיאנה, מייקל מנלי לג'מייקה, ואריק ויליאמס לטרינידד וטובגו. עד 1 במאי 1974 חתמו כל שאר חברי ארגון הסחר של הקריביים על ההסכם להפוך לחברים מלאים ב-CARICOM, למעט אנטיגואה וברבודה וסנט קיטס ונוויס. שתיהן חתמו על ההסכם ביולי 1974.

ביולי 1983, איי בהאמה הפכה לחברה ה-13 בקהילה הקריבית אך לא לשוק המשותף.

סורינאם הפכה למדינה ה-14 שהצטרפה לקהילה ביולי 1995 ולשוק המשותף בינואר 1996.

האיטי אושרה רשמית כמדינה החברתית ה-15 בפגישת ראשי מדינות הקהילייה ה-23 בג'ורג'טאון ב-2 ביולי 2002.

ביולי 1991, איי הבתולה הבריטיים ואיי טרקס וקייקוס הפכו לחברים השותפים הראשונים לקהילייה ואחריהם אנגווילה ביולי 1999. איי קיימן הפכו לחבר השותף הרביעי בקבוצה האזורית ב-16 במאי 2002, וברמודה הפכה לחמישית ב-2 ביולי 2003.

הקהילייה הקריבית פועלת ליצירת שוק כלכלי משותף למדינות האזור, ומקדמת את שיתוף הפעולה בין החברות בתחומים שונים. כך למשל הונפקו החל מ-2005 דרכונים של הקהילייה הקריבית על ידי חלק מן המדינות החברות.

דגלה של הקהילייה הקריבית מבוסס על שני פסים אופקיים שווים בתכלת ובכחול. באמצעו של הדגל עיגול צהוב שבמרכזו שתי אותיות C שלובות. האחת לקהילייה (Community) והאחרת לקריביים (Caribbean).

ראו גם
------

* ארגון מדינות מזרח הקריביים
* איגוד המדינות הקריביות

קישורים חיצוניים
----------------

ויקישיתוף מדיה וקבצים בנושא **הקהילייה הקריבית** בוויקישיתוף
* 

* אתר האינטרנט הרשמי של הקהילייה הקריבית (באנגלית)
* הקהילייה הקריבית, באתר אנציקלופדיה בריטניקה (באנגלית)
* הקהילייה הקריבית, ברשת החברתית פייסבוק

* הקהילייה הקריבית, ברשת החברתית טוויטר

* הקהילייה הקריבית, הבלוג הרשמי
* הסכמים ומסמכים משפטיים הנוגעים לפעילות הקהילייה הקריבית

הערות שוליים
------------

1. ↑  Brief History of CARICOM, Caribbean Elections

| הקהילייה הקריבית (CARICOM) |
| --- |
| חברות | אנטיגואה וברבודה • בהאמה[1] • בליז • ברבדוס • גרנדה • גיאנה • ג'מייקה • דומיניקה • האיטי • טרינידד וטובגו • מונטסראט • סנט וינסנט והגרנדינים • סנט לוסיה • סנט קיטס ונוויס • סורינאם | דגל הקהילה הקריבית |
| חברות נילוות | איי הבתולה הבריטיים • איי קיימן • אנגווילה • ברמודה • איי טרקס וקייקוס |
| מדינות משקיפות | ארובה • ונצואלה • הרפובליקה הדומיניקנית • מקסיקו • סנט מארטן • פוארטו ריקו • קולומביה • קוראסאו |
| [1] חברה בקהילייה אך לא בשוק המשותף |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007572970705171
* GND: 33586-1
* ISNI: 0000 0001 2165 0967
* LCCN: n79060698
* SUDOC: 09948806X
* VIAF: 123142959
* WorldCat: lccn-n79060698

 |
**צדרפלטה** (שם מדעי: ***Cedarpelta***) הוא סוג של דינוזאור צמחוני ממשפחת האנקילוזאוריים. הוא חי במישורי אמריקה הצפונית בקרטיקון התחתון שלפני 116-109 מיליון שנה. המאובנים שלו התגלו ב-2001 בתצורות הרי צדר (אנ') שביוטה ומהם קיבל הדינוזאור את שמו. הסיומת "pelte" משמעה "משוריין", עקב מבנה הלוחיות הגרמיות שלו. המאובנים כללו בעיקר שרידי גולגולת שבורה וחסרת חוטם ולסתות. 

הצדרפלטה היה דינוזאור משוריין הולך על ארבע שעל פי החוקר גרגורי ס. פאול הגיע לאורך של 7 מטרים ולמשקל 5 טונות. כמה חוקרים סוברים שהיה יותר קטן. אורך ראשו הגיע ל-60 ס"מ והוא היה בעל גבות משולשות וחרטום משולש בעל מקור קטן ושיניים קטנות. בדומה למרבית קרוביו הוא היה בעל מבנה גרמי מכוסה גבשושיות עצם להגנה והיה בעל זנב ארוך בקצהו, אולי מכיל "אלה" קטנה להגנה נוספת. לדינוזאור זה היו רגליים אחוריות מעט גבוהות מהקדמיות.

הצדרפלטה היה קדום יחסית לשאר קרובי משפחתו כמו האנקילוזאורוס וייתכן שהשתייך לקבוצה קדומה מעט. הדינוזאור הקרוב אליו ביותר הוא השמוזאורוס ממדבר גובי במונגוליה.

קישורים חיצוניים
----------------

ויקישיתוף מדיה וקבצים בנושא **צדרפלטה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**הקהילה המסורתית הקריות** היא קהילה דתית- קונסרבטיבית וחברתית שבסיסה הוא בית כנסת בקריית ביאליק. הקהילה שייכת לתנועה המסורתית ומאוגדת כמלכ"ר. 

חברי הקהילה בפעילות התשליך בים
רב הקהילה במחסן הציוד והבגדים לנזקקים
שיעור עם הרב לילדי בי"ס יסודי

היסטוריה
--------

הקהילה המסורתית בקריות נוסדה בשנות ה-70 של המאה ה-20 על ידי גרעין של תושבי האזור יוצאי ארצות אנגלו- סקסיות, והתפתחה לקהילה משמעותית. הקהילה, שמרכזה בקריית ביאליק מונה חברים יוצאי 29 ארצות, וכוללת כ-250 משפחות, בהנהגת הרב מאוריסיו בלטר, אשר עמד בראשה מ-1995 עד 2010. 

הקהילה עורכת תפילות פתוחות לציבור בכל שבת וחג, בערבית ושחרית וכן בכל ראש חודש. מעמד התפילה, כפי שמקובל בקהילות המסורתיות הוא שוויוני בין שני המינים. 

בית הכנסת של הקהילה נמצא בבניין הקונסרבטוריון בקריית ביאליק. במהלך יום הכיפורים מתקיימות התפילות במבנה ציבורי סמוך בשל גודלו של בית הכנסת, שאינו יכול להכיל את כמות המתפללים הגדולה.

### פעילות חברתית-חינוכית

ליבה של הקהילה המסורתית הקריות הוא פעילותה החברתית-חינוכית ברוח של "תיקון עולם" לרווחת חבריה ולמען תושבי הקריות בכלל: החל מסיוע למשפחות חד הוריות, וכלה באולפנים ללימוד השפה העברית, ליווי חיילים במהלך שירותם הצבאי ואימוץ כפר הילדים והנוער "אהבה". דיאלוג בין-דתי של נשות הקהילה עם נשים ערביות מוסלמיות ונוצריות, חוגים וקורסים קבועים לילדים ולמבוגרים – המשלבים יצירה ולימוד מהמקורות בעברית, ספרדית וברוסית, פעילות לנוער של נוע"ם, סיוע בהיערכות למשפחות לפני פתיחת שנת הלימודים, פעילות אקולוגית עם בתי ספר תל"י ועוד. הקהילה מפעילה מחסן בגדים וציוד יד שנייה למען תושבים נזקקים בתשלום סמלי.

### פרויקט העלייה

אחת מגולות הכותרת בעשייתה הציונית של הקהילה, היא פרויקט העלייה והקליטה, בראשות הרב מאוריסיו בלטר ובשיתוף עם הסוכנות היהודית ומשרד הקליטה. במסגרתו עלו ארצה ממדינות אמריקה הלטינית למעלה מ-1,500 יהודים. מרביתם נקלטו ונותרו עד היום תושבי קריית ביאליק והאזור.
הקהילה פועלת בשיתוף פעולה הדוק עם הרשויות המקומיות באזור וראשי הערים של קריית מוצקין, קריית ים וקריית ביאליק. כמו כן, לקהילה קשרים ענפים בחו"ל והיא קהילה תאומה של קהילות קונסרבטיביות רבות בצפון אמריקה ובדרומה. קשריה ופעילותה המיוחדת, הפכו אותה לאתר ביקור למשלחות מחוץ לארץ.

קישורים חיצוניים
----------------

* התנועה המסורתית בישראל
* הקהילה המסורתית הקריות
* תנועת הנוער נוע"ם (נוער מסורתי)
**אות הסער של חיל הרגלים** (גרמנית: **Infanterie Sturmabzeichen**) הוא אות מלחמה של גרמניה הנאצית במלחמת העולם השנייה שהוענק לחיילי הוורמאכט והוואפן אס אס.

דרגות
-----

חייל ורמאכט עונד את אות הסער, סטלינגרד, 1942.
אות הסער של חיל הרגלים הוענק בשתי דרגות לפי השתייכות החיילים המקבלים.

### כסף

דרגת הכסף נוצרה בעשרים בדצמבר 1939 על פי פקודתו של ראש ה-OKH, ולטר פון בראוכיטש, היא הוענקה לחיילי חיל הרגלים אחרי שהם עמדו באחד מהקריטריונים הבאים:

* לקיחת חלק בשלוש או יותר התקפות חי"ר.
* לקיחת חלק בשלוש או יותר התקפות נגד של חי"ר.
* לקיחת חלק בשלוש או יותר משימות סיור חמושות.
* לקיחת חלק בקרב פנים אל פנים בזמן מתקפה.
* לקיחת חלק בשלושה ימים של קרבות בעמדת חי"ר.

### ברונזה

דרגת הברונזה נוצרה באחד ביוני 1940, היא הוענקה לחיילי חיל רגלים ממונע שעמדו באחד מהקריטריונים הבאים:

* לקיחת חלק בשלוש או יותר התקפות חי"ר ממונע.
* לקיחת חלק בשלוש או יותר התקפות נגד של חי"ר ממונע.
* לקיחת חלק בשלוש או יותר משימות סיור חמושות.
* לקיחת חלק בקרב פנים אל פנים בזמן מתקפה.
* לקיחת חלק בשלושה ימים של קרבות בעמדת חי"ר ממונע.

עיצוב
-----

האות עוצב על ידי חברת C.E יונקר מברלין, צורת האות היא אליפסה, שמשני צדדיה יש ארבעה עלי אלון בכל צד, בחלק העליון של האות יש עיט שעומד על צלב קרס ועל גבי האות יש רובה.

החלק האחורי של האות הוא חלק, ומחוברת אליו סיכה המשמשת לענידת האות.

גרסת ההוצאה מחדש של 1957 היא זהה לגמרי לעיצוב המקורי למעט צלב הקרס שהוסר.

קישורים חיצוניים
----------------

ויקישיתוף מדיה וקבצים בנושא **אות הסער של חיל הרגלים** בוויקישיתוף
**רובן מיגל נונס וזו** (בפורטוגזית: **Rúben Miguel Nunes Vezo**; נולד ב-25 באפריל 1994) הוא כדורגלן פורטוגזי, המשחק בעמדת הבלם בקבוצת לבאנטה.

קריירה
------

### ויטוריה סטובל

וזו נולד בסטובל לאב מכף ורדה ולאם פורטוגזית, והצטרף למערכת הנוער המקומית של ויטוריה סטובל בגיל 11. הוא הועלה לקבוצה הראשונה של המועדון לקראת עונת 2013/2014 וב-18 באוגוסט 2013 ערך את הופעת הבכורה בליגה הפורטוגלית בהפסד 1–3 על פורטו.

### ולנסיה

ב-4 בנובמבר 2013 חתם על חוזה לארבע שנים בולנסיה.

הוא ערך את הופעת הבכורה שלו בלה ליגה ב-8 בפברואר 2014 בהפסד 5–0 לריאל בטיס. שבועיים לאחר מכן כבש שאת שער הבכורה כשכבש בדקה ה-90 והעניק לקבוצתו ניצחון 1–2 על גרנדה.

ב-31 באוגוסט 2016 הושאל לעונה אחת לגרנדה. בסך הכל הופיע 19 פעמים עם הקבוצה אך לא עזר לה להימנע מירידת ליגה בתום העונה.

### לבאנטה

ב-29 בינואר 2019 חתם בלבאנטה. ארבעה ימים לאחר מכן ערך את הופעת הבכורה בתיקו 0-0 עם חטאפה. ב-21 באפריל כבש שער בכורה בתיקו 2-2 נגד אספניול. הוא ירד ליגה פעם נוספת, הפעם עם לבאנטה בסיום עונת 2021/2022.

### נבחרת פורטוגל הצעירה

וזו ערך 5 הופעות בנבחרת פורטוגל עד גיל 21, בהן כבש שני שערים.

תארים
-----

**ולנסיה**

* גביע המלך הספרדי: 2018/2019

קישורים חיצוניים
----------------

ויקישיתוף מדיה וקבצים בנושא **רובן וזו** בוויקישיתוף
* רובן וזו, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
**רובן פארדו גוטיירס** (בספרדית: **Rubén Pardo Gutiérrez**; נולד ב-22 באוקטובר 1992 בלוגרוניו שבלה ריוחה, ספרד) הוא כדורגלן ספרדי המשחק בעמדת הקשר בקבוצת ז'ירונדן דה בורדו מהליג 1 בצרפת.

קריירת מועדונים
---------------

פארדו נולד בלוגרוניו שבלה ריוחה, ספרד. הוא גדל במחלקת הנוער של ריאל סוסיאדד. ב-9 באוקטובר 2010 הוא ערך את הופעת בקבוצת המילואים של המועדון, ריאל סוסיאדד ב', אשר שיחקה בליגה הספרדית השלישית, בניצחון 0–1 נגד קאודאל. באותה עונה סיימה ריאל סוסיאדד במקום הראשון בליגת המשנה ועלתה לליגת העל. ב-29 באוקטובר 2011 ערך פארדו את הופעת הבכורה שלו בריאל סוסיאדד בהפסד הליגה בתוצאה 0–1 נגד ריאל מדריד, כשעלה כמחליף בדקות האחרונות של המשחק. ב-13 בפברואר 2012 הבקיע פארדו את שער הבכורה שלו בקבוצה, בניצחון הליגה בתוצאה 0–2 נגד סביליה. ב-9 במאי 2014 חידש פארדו את חוזהו בריאל סוסיאדד עד לשנת 2018.

ב-24 בינואר 2017 הושאל פארדו עד לסיום העונה לריאל בטיס.

תארים
-----

### כשחקן

#### נבחרת ספרד עד גיל 19

* אליפות אירופה עד גיל 19 (1): 2011

קישורים חיצוניים
----------------

ויקישיתוף מדיה וקבצים בנושא **רובן פארדו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
פירוש נוסף ערך זה עוסק בסוג משקע הקטן יותר מחול וגדול יותר מחרסית. אם התכוונתם לקומונה בצרפת, ראו טין (קומונה).
 המונח "סילט" מפנה לכאן. לערך העוסק באי בגרמניה, ראו זילט.
 המונח "סילט" מפנה לכאן. לערך העוסק בעיר בבנגלדש, ראו סילט (עיר).
אבן טין
**טין** הוא משקע בעל גרגרים זעירים (4-60 מיקרומטר), קטנים מאלה של חול (בין 60 מיקרומטר ל-2 מ"מ) וגדולים מאלה של חרסית (קטנים מ-4 מיקרומטר). במצב ביניים יופיע טין בגופי מים כמשקע שטרם עבר דיאגנזה (diagenesis). בהופעתו כסלע משקע הוא מורכב מגבישים קטנים של קוורץ.

על אף גודלם, גרגרי הטין קשים ולא ניתן לגרוס אותם בשיניים. לטין הדק המוסע בנחלים מאפיינים דומים לאלה של חרסית: כושר ספיחת מים, הידבקות, תפיחה וגמישות. צבעו של טין המורכב מקוורץ בלבד הוא לבן, ובתוספת של תחמוצות ברזל הופך צבעו לחום, אדמדם או סגול. בדומה לכורכר – המורכב מאבן חול מלוכדת בגיר, גם הטין עשוי להתלכד בגיר ולתסוס במגע עם חומצה מלחית מהולה.

היווצרות ותהליכים
-----------------

 ערך מורחב – **אבן טין**  

סלע טין נוצר לרוב בסביבה צחיחה למחצה ומורכב בעיקר מקוורץ ופצלת השדה. סלעי משקע המורכבים בעיקר מטין (לפחות 2/3) מוכרים כ"אבן טין" (siltstone). סלעי הטין מתפוררים במגוון של תהליכים פיזיקליים המפרקים גבישי קוורץ בגודל של גרגרי חול קטנים מתוך הסלעים. תהליכים אלה כוללים בליה כימית של סלע ורגוליט ובליה מכנית כגון:

* קפיאה-הפשרה – הסודקת את הסלע עם התרחבות מים בשלבי קפיאה.
* צמיחת גבישי מלח – יצירת סדקים עם צמיחתם של גבישי מלח שנותרו לאחר התאדות מים בתמיסה מלוחה.
* סחיפה – יצירת תזוזת של סלעים או גרגרים בהם באמצעות זרמי מים, רוח, תנועת קרחונים או כבידה.
* סחיפה – צירוף של בליה, הובלה ושיקוע.

לאחר בליה מוסעים הגרגרים על ידי זרמי מים בנחלים ושוקעים באגמים, בשפכי נהרות ובחופים, או שהם מוסעים כאבק וחוברים לחרסית ולגיר ליצירת לס.

השפעה סביבתית
-------------

טין ששקע בשיטפון לאחר הוריקן "אייק" בעיר גלווסטון, טקסס
טין המושקע לאורך נהר ובדלתה שלו באמצעות שיטפונות יוצר קרקע עשירה ופוריה, כמו זו שביססה את התרבות המצרית העתיקה לאורך הנילוס. הסיבה העיקרית להימצאות כמות גדולה של טין בנהרות הסמוכים ליישובים עירוניים היא הרס קרקעות כתוצאה מבנייה מואצת, ובאזורים כפריים כתוצאה מחרישת שדות וכריתת יערות. 

מחסור במשקעי טין עשוי לגרום לשינוי סביבתי משמעותי: בנהר המיסיסיפי פחתה השקעת טין במהלך המאה ה-20 בשל מערכת סכרים, עובדה שתרמה להיעלמותם של ביצות ושרטונים בדלתה של הנהר. היעלמות מחסומים טבעיים אלה הייתה אחד מן הגורמים המשמעותיים שתרמו להצפת ניו אורלינס כתוצאה מהוריקן קתרינה באוגוסט 2005.

תפוצה
-----

טין הוא אחד המרכיבים העיקריים באבק מדברי ובלס, ונפוץ בעיקר כמשקע בנהרות, אגמים ודלתות. בארץ ניתן למצוא טין באזור המכתשים בנגב ובערבה הדרומית (בקעת תמנע ואילת).

לקריאה נוספת
------------

* עמנואל מזור, ****גיאולוגיה בפטיש ישראלי****, תל אביב: האוניברסיטה הפתוחה, 1994, מסת"ב 965-06-0276-3
* עקיבא פלכסר, **גיאולוגיה, יסודות ותהליכים**, ירושלים: אקדמון, 1992, מסת"ב 965-350-026-0

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **טין** |

* טין, באתר אנציקלופדיה בריטניקה (באנגלית)

הערות שוליים
------------

1. ↑  ניו אורלינס: נקמת הטבע?

|  |  |
| --- | --- |
| בקרת זהויות עריכת הנתון בוויקינתונים | 
* GND: 4179765-6

 |
מנטה ענק ניזונה מפלנקטון
אורליה כחולה ניזונה מיצורים קטנים עם זרועותיה.
**אוכלי פלנקטון** (**Planktivore**) הם בעלי חיים הניזונים בעיקר מיצורים ימיים קטנים ומפלנקטון שצף במים. את יצורי הפלנקטון הם מסננים מהמים בדרכים שונות ולעיתים הם עוזרים לנקות את המים. עקב כך מכונים חלקם מינים מהנדסי סביבה. בני קבוצה זו שונים אחד מהשני וכוללים את היצורים הגדולים ביותר בים וגם את הקטנים ביותר, מחסרי חוליות פרימיטיביים ועד יונקים ועופות ים.

הפלנקטון כולל מגוון רחב של יצורים ימיים זעירים: פיטופלנקטון - פלנקטון צמחי, בעיקר אצות זעירות; זואופלנקטון - בעלי חיים מיקרוסקופיים, קריל, סרטנים זעירים (כגון שטרגליים), פגיות, ביצים ועוד. הפלנקטון לרוב חסר יכולת תנועה ונסחף עם הזרם. אף על פי שמדובר ביצורים זעירים מאוד, הם קיימים בכמויות עצומות ומרוכזים בנחילי ענק שבהם מיליוני ומיליארדי פרטים במשקל שיכול להגיע למספר רב של טונות. הפלנקטון נמצא בבסיס מארג המזון הימי.

דגים רבים הם מסנני פלנקטון. הגדולים מבין הדגים - כריש לווייתני, כריש ענק וכריש גדול פה ניזונים מסינון יצורים קטנים עם זימיהם העצומים שנועדו ללקט בעיקר שטרגליים שונים וכן ביצי דגים, חסרי חוליות וגם דגים קטנים. דגי סחוס מסננים את מזונם באמצעות הזימים, שמשמשים פתח ליציאת המים. גם דגי המנטה ניזונים בעיקר מפלנקטון וביצי דגים ודג השמש וצב ים גילדי ניזונים בעיקר ממדוזות שגם הם נחשבות לפלנקטון ואינם שוחים בכוחות עצמם.

להקות דגים כמו ההרינג, הלברק או האנשובי ניזונות באופן קבע מחסילונים קטנים. חסילונים כמו קריל אנטארקטי עצמם בעלי רשתות זעירות איתם הם לוכדים חלקיקים יותר קטנים מהם ובעיקר פיטופלנקטון. ישנם גם סרטנים ממשפחת Porcellanidae המנופפים בזרועותיהם וכך לוכדים חלקיקים קטנים.

לווייתני מזיפות מסננים את הפלנקטון מהמים באמצעות שיניהם מכוסות השערות המכונים "מזיפות", שהן למעשה מסננת ענקית הנמצאת לרוחב הפה במקום שיניים. הלווייתן שוחה אל תוך נחיל הפלנקטון עם פה פעור לרווחה, בולע כל מה שנקרה בדרכו, סוגר את הפה חלקית כך שרק המזיפות חשופות למים, ואז דוחף בלשונו את כל מה שבלע, המים נדחפים החוצה דרך המזיפות ואילו הפלנקטון והחומר המזין נתקעים בין השערות ולא יכולים לצאת. לווייתני המזיפות הגדולים ניזונים בשיטה זו גם מנחילי קריל המורכבים מסרטנאים זעירים.

גם לובודון הסרטנים ניזון מיצורים קטנים דומים בעזרת שיניו המיוחדות.

מבין העופות בולטים עופות הפלמינגו בעלי המקור המוזר העוזר לבלוע סרטנים קטנים ואצות בעודם במים בלי לבלוע חתיכות בוץ. בנוסף ישנם כמה ברווזים ויסעורים המסננים את מזונם הקטן.

יצורים חסרי חוליות רבים ניזונים באמצעות סינון והיצמדות לקרקעית עם יכולת שאיבה של יצורים קטנים או של חלקיקי מזון צפים וחלק אחר יכול גם לנו באיטיות חיפוש אחר פלנקטון. בין היצורים הללו נמצאים מיתרני זנב, ספוגיים, מלפפוני ים, הידרתים, מדוזות, כמה אלמוגים, שושנות ים, צדפות ורכיכות נוספות.

| התנהגויות אכילה בעולם החי |
| --- |
| אוכלי בשר (היפרקרניבורים • מסוקרניבורים • היפוקרניבורים) | אוכלי חרקים • אוכלי נמלים • אוכלי דגים • אוכלי עופות • אוכלי רכיכות • אוכלי תולעים • אוכלי נחשים • אוכלי ביצים • אוכלי אדם • קניבלים • אוכלי נבלות • אוכלי קשקשת • מוצצי דם • הרג עודף |  |
| אוכלי צמחים | לוחכי עשב • לוחכי עלים • אוכלי פירות • אוכלי עלים • אוכלי פרחים • אוכלי זרעים • יונקי צוף • אוכלי אצות • אוכלי עצה |
| אחר | אוכלי כול • חומסנים • מתקפת זלילה • אוכלי צואה • אוכלי פלנקטון • אוכלי פטריות • אוכלי רקבובית • ניזוני קרקעית |
**אות זאב הארד** (אנגלית: Bronze Wolf Award) הוא אות הכבוד החשוב ביותר של תנועת הצופים המוענק על ידי ארגון הצופים העולמי כהוקרה עבור "שירות יוצא מן הכלל של יחיד לתנועת הצופים העולמית". זהו האות היחידי המוענק על ידי ועד הצופים העולמי. האות כולל סרט בצבע ירוק כהה הגובל בשני פסים צהובים צרים, ועליו מדליון בצורת זאב עשוי ברונזה. הזאב כולל את סמל הצופים העולמי.

היסטוריה
--------

מייסד תנועת הצופים, רוברט באדן פאוול, העניק את אות זאב הכסף עבור תרומה יוצאת מן הכלל לתנועת הצופים, אך למרות שהוכר כ"הצופה העולמי הראשי", זאב הכסף הפך עם השנים להיות מזוהה עם הצופים הבריטים. 

בשנת 1924, קבעה הוועדה הבינלאומית שלאחר מכן הפכה להיות "ועד הצופים העולמי", שיש צורך באות עם שם ותנאים משלו. באדן פאוול רצה להגביל את מספר האותות, אך קיבל את טענות הוועדה. דיונים בנושא זה נפתחו מחדש בשנת 1932, וההחלטה התקבלה ביוני 1934, כאשר ועד הצופים העולמי אישר את האות בסטוקהולם. ב-2 באוגוסט 1935 הוענק אות זאב הארד הראשון לבאדן פאוול. 

במטרה לשמור על חשיבותו של האות, הגבילה הוועדה הבינלאומית את כמות האנשים שיכולים לקבל אותו, כך שבתוך תקופה של שנתיים יכולים לקבל את האות לכל היותר 2 אנשים בעולם. בפועל, האות חולק באופן נדיר אף יותר כאשר רק 12 אותות חולקו בין השנים 1935 ועד 1955. כאשר חל גידול במספר חברי תנועת הצופים, גדלו כמות האותות שחולקו. בין השנים 1955 ו-2015, האות חולק 346 פעמים. על פי התקנות החדשות לחלוקת האות, כמות האנשים שיקבלו את האות תוגבל ל"בערך אות אחד לכל 2 מיליון חברים בתנועת הצופים העולמית".

בישראל
------

שלושה ישראלים זכו לקבל את האות עד כה:

* יהודה ברקאי, חבר ההנהגה הבינלאומית, קיבל בשנת 1971 את האות מספר 59
* מוריס זילכה ראש ההנהגה הארצית קיבל בשנת 1998 את האות מספר 270
* עמוס אילני, יושב-ראש התאחדות הצופים והצופות בישראל, קיבל בשנת 2016 את האות מספר 347.

ראו גם
------

* תג היער

קישורים חיצוניים
----------------

ויקישיתוף מדיה וקבצים בנושא **אות זאב הארד** בוויקישיתוף
* 

* אתר האינטרנט הרשמי של אות זאב הארד (באנגלית)
* רשימת מקבלי אות זאב הארד

הערות שוליים
------------

1. ↑  Bronze Wolf Award, www.scout.org
2. ↑  Chiangmai Mail - Vol. V No. 27 - Saturday July 1, - July 7, 2006    Features, www.chiangmai-mail.com
3. 1 2  Bronze Wolf Award | Scout.org, www.scout.org
4. ↑  אתר התאחדות הצופים והצופות בישראל - אות זאב הארד מוענק לעמוס אילני, יו"ר התאחדות הצופים והצופות בישראל!, באתר תנועת הצופים
**דג'יהאד ביזימאנה** (בקינירואנדה: **Djihad Bizimana**; נולד ב-12 בדצמבר 1996 בגיסאניי שברואנדה) הוא כדורגלן רואנדי המשחק בעמדת הקשר בקבוצת דיינזה מליגת המשנה הבלגית ובנבחרת רואנדה.

קריירת מועדונים
---------------

### תחילת הקריירה

ביזימאנה החל את הקריירה המקצוענית שלו במועדונים ראיון ספורטס ו-APR מליגת העל הרואנדית. עם APR הוא זכה בשתי אליפויות רואנדה.

### ואסלנד-בוורן

ב-26 בפברואר 2018 חתם ביזימאנה בוואסלנד-בוורן מליגת העל הבלגית. ב-28 ביולי הוא ערך את הופעת הבכורה שלו במועדון, בתיקו 2-2 נגד זולטה ורכם במסגרת המחזור הראשון בליגה לעונת 2018/2019. הוא שיחק במועדון במשך שלוש עונות, בהן ערך 43 הופעות ליגה.

### דיינזה

לקראת עונת 2021/2022 חתם ביזימאנה בדיינזה מליגת המשנה הבלגית. ב-13 באוגוסט 2021 הוא ערך את הופעת הבכורה שלו במועדון, בתיקו 1-1 נגד ליירסה במסגרת המחזור הראשון בליגה.

קריירה בינלאומית
----------------

ב-29 במרץ 2015 ערך ביזימאנה את הופעת הבכורה שלו בנבחרת רואנדה, בהפסד 2-0 לנבחרת זמביה במשחק ידידות. ב-10 בספטמבר 2019 הוא הבקיע את שער הבכורה שלו בנבחרת, בניצחון 7-0 על נבחרת איי סיישל במסגרת מוקדמות מונדיאל 2022.

תארים
-----

APR
* אליפות רואנדה (2): 2015/2016, 2017/2018

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams

הערות שוליים
------------

1. ↑  Exclusive: Djihad Bizimana yatsinze igeragezwa muri Waasland-Beveren באתר Ruhagoyacu
2. ↑  Djihad Bizimana yasinye imyaka itatu muri Waasland-Beveren באתר Kigalit Today, ‏ 26 באפריל 2018

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"דג'יהאד ביזימאנה"**.
**דג האליגטור** (שם מדעי: *Atractosteus spatula*) הוא מין של דג פרימיטיבי ממשפחת דגי התנין החי בנהרות וביצות אמריקה הצפונית ואמריקה המרכזית.

זהו דג גדול שאורכו יכול להגיע ל-3 מ' ולהגיע למשקל של 148 ק"ג, אך נפוצים יותר באורך 1.8 מ' ובמשקל 45 ק"ג. הוא בעל לסת ארוכה ומלאה בשיניים חדות, מה שנתן לו את השם אליגטור. הלסת בנויה בשונה מרוב הדגים ומזכירה מעט את בני קבוצת בעלי ארבע רגליים ודג זה הוא מאבותיהם הרחוקים. הוא בעל קשקשים גדולים ומשוריינים, סנפירים קטנים וזנב רחב. הדג מוסווה במים וצבעו ירוק כהה עד שחור. דג זה יכול לנשום אוויר כשהביצות שהוא חי בהן מתייבשות.

הדג מצוי בנהרות וביצות אך גם בביצות מליחות, מים מליחים שונים ואף במפרץ מקסיקו. הם נעים במים באיטיות ואורבים לטרף שהם רואים. הם בעיקר אוכלי דגים אך יאכלו גם סרטנים, דו-חיים, זוחלים, עופות מים ויונקים קטנים כשתינתן להם הזדמנות. ייצור הביצים משתנה, ותלוי בגודלה של הנקבה. בממוצע מטילה נקבת אליגטור כ-150,000 ביצים בהטלה אחת.

דגי האליגטור נפגעו מהרס בתי הגידול שלהם, מזיהום המים ומדיג למטרות ספורט (אנ'). הם לא נמצאים בסכנה אך הם מינים מוגנים בכמה מדינות.

קישורים חיצוניים
----------------

ויקישיתוף מדיה וקבצים בנושא **דג האליגטור** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ITIS
* NCBI
* GBIF
 |

הערות שוליים
------------

1. ↑  דג האליגטור באתר הרשימה האדומה של IUCN
2. ↑  "Alligator Gar (Atractosteus spatula)". *Earthwave Society*

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007538191305171

 |